През есента на 1944 г. се случва най-голямото морско сражение в Тихия океан. След десанта на американците на остров Лейте, японското командване хвърля в боя почти всичките си налични сили. 7-а дивизия тежки крайцери влиза в състава на Първо ударно (или „Централно“) съединение на японския флот под командването на адмирал Курита. Негова задача е атака над десантните сили на противника в залива Лейте, докато в същото време главните сили на американския флот са увлечени в борба със „Северното“ и „Южното“ съединения.